Sretni ljudi otporniji na prehladu (23/10/04) - 2004-10-23
Kada je mozak "sretan", organima šalje poruke koje čuvaju zdravlje
Sretniji ljudi otporniji su od nesretnijih – barem kada se radi o običnoj prehladi. Tako barem tvrde znanstvenici Sveučilišta Carnegie Mellon, koji su proveli istraživanje o utjecaju stavova na prehladu. Istraživanje, čiji su rezultati objavljeni u časopisu "Psychosomatic Medicine" pokazalo je da ljudi koji su sretni, opušteni i energetični manje obolijevaju od prehlade od depresivaca, ljutih ili nervoznih ljudi. U okviru istraživanja, zdravi dobrovoljci prvo su prošli kroz test u kojem su odgovarali na pitanja o svojim emocionalnim tendencijama – koliko su često ljuti, sretni, zadovoljni ili napeti. Zatim im je u nosnice uštrcana doza rinovirusa, najčešći ljudski virus koji izaziva prehladu. "Otkrili smo da su ispitanici, koji naginju pozitivnim emocijama, bolje zaštićeni od prehlade kada su izloženi rinovirusu," kaže dr. Sheldon Cohen, profesor psihologije sa Sveučilišta Carnegie Mellon i voditelj ove studije. Međutim, iako su sretniji bili bolje zaštićeni od prehlade, nesretniji nisu nužno obolijevali češće. Kako ukazuju znanstvenici, pozitivni emocionalni stil povezan je sa smanjenjem stope kliničkih prehlada, no negativni emocionalni stil uopće ne utječe na to hoće li se netko razboljeti. Kako dakle emocije utječu na zdravlje? Jednostavno govoreći, kada je mozak "sretan", on organima šalje poruke koje održavaju tijelo zdravim. Nadalje, sretni i opušteni ljudi najčešće žive i zdravije od onih nesretnih. Spavaju dobro, redovito vježbaju i imaju manje razine hormona stresa. I ne samo da obolijevaju rjeđe, već i manje pate i manje se žale kada obole. Na svemu ovome, kažu znanstvenici, svatko od nas može poraditi.